KV Ålesund passerte to russiske ubåter på kun 360 meters avstand sør for Lista fyr.

Kystvaktskipet KV Ålesund hadde fredag formiddag, like etter klokken 09, nærkontakt med et russisk flåtefølge.

Dette ble fanget opp av fiskere som befant seg i nærheten.

En russisk ubåt i Varshavjanka-klassen, som er en forbedret versjon av Kilo-klassen. Foto: Reuters/NTB scanpix

– På radioen overhørte vi at KV Ålesund kalte russerne opp: «Russian submarine, russian submarine. This is Norwegian coastguard, come in, over», forteller fisker Jon Magne Salvesen om bord i reketråleren «Horisont 3» som befant seg 18 nautiske mil sørvest for Egersund da de oppfanget samtalen.

Svarte på gebrokkent engelsk

– Russerne forstod tydeligvis ikke, for meldingen ble gjentatt flere ganger før det ble svart på gebrokkent engelsk. Etter en del frem og tilbake fikk russerne beskjed om å skifte kanal til en kanal vi ikke kan overhøre, sier Salvesen.

Forsvaret bekrefter at kystvakta hadde nærkontakt med de russiske ubåtene.

– KV Ålesund tok kontakt med en gruppe russiske militære skip bestående av to ubåter på overflaten samt et følgefartøy. Disse befant seg i internasjonalt farvann, sørvest for Lista fyr. Det var visuell kontakt. I henhold til internasjonale avtaler ble de anropt da de var to nautiske mil fra hverandre og russerne svarte at de var på tur nordover, sier pressevakt Jørgen Pettersen i Forsvarets operative hovedkvarter til TV 2.

Ifølge Forsvaret befant de russiske ubåtene og følgeskipet seg da i internasjonalt farvann, vel 40 nautiske mil utenfor kystlinja. Norge har en territorialgrense som ligger 12 nautiske mil utenfor grunnlinja. De russiske ubåtene befant seg i Norges tilstøtende sone da KV Ålesund hadde kontakt.

For to dager ble to russiske ubåter observert på vei gjennom Storebælt, ifølge dansk TV 2. Russerne testet nylig det som omtales som «verdens mest stillegående» ubåter i Barentshavet, og sjøsatte den fjerde i rekken fra verftet i St. Petersburg.

Passerte 500 meter fra hverandre

Forsvaret opplyser at de to ubåtene var av typen Kilo-klassen og trolig var på vei til basene sine på Kola-halvøya.

– KV Ålesund og det russiske flåtefølget passerte hverandre på to til tre kabellengders avstand (360 til 540 meter, journ.anm.), sier Pettersen.

Russerne hadde trolig ikke påslått AIS som er et identifiseringssystem .

– Normalt har ikke slike skip AIS på og man må da ta kontakt for å fastslå identiteten, sier Pettersen.

Innenfor Norges økonomiske sone

Norge har en territorialgrense som ligger 12 nautiske mil (22 224 meter) utenfor grunnlinja. I territorialfarvannet har Norge full suverenitet, mens fremmede fartøyer har rett til uskyldig gjennomfart.

Utenfor territorialgrensa, ut til 24 nautiske mil utenfor grunnlinja, er det tilstøtende sone, hvor Norge har utvidet kontroll. Norges økonomiske sone går fra territorialgrensa og ut til 200 nautiske mil utenfor grunnlinja.

Der det er mindre enn 400 nautiske mil til annen stats grunnlinje, er sonen avgrenset av avtalte avgrensningslinjer mellom statene.

Norge har ikke full suverenitet i dette området, men derimot suverene rettigheter over naturressursene i og på havbunnen og i havområdene over.

Økt marineaktivitet

Tidligere ubåtkaptein Jacob Børresen tror dette dreier seg om en rutinemessig overføring av fartøyer fra Svartehavsflåten.

– Det er nærliggende å tro at de kom fra Østersjøen, sier Børresen til TV 2.

I Baltikum og Norden har det i senere tid vært observert økt russisk marineaktivitet. Nylig var den finske marinen på ubåtjakt, og i fjor mobiliserte svenskene etter å ha registrert fremmed undervannsaktivitet i skjærgården.

Den tidligere ubåtsjefen Jacob Børresen sa da at han regnet med at dette også skjer i norske farvann, og i desember sa Forsvaret at de registrerer økt russisk aktivitet både i luften og under vann.